زەبووری 141
زەبوورێکی داود.
1 ئەی یەزدان، هاوارم بۆ تۆ کرد، خێرابە بۆ لام!
گوێ لە دەنگم بگرە کە هاوارت بۆ دەکەم.
2 با نوێژم وەک بخوور لەبەردەمت پەسەند بێت،
دەست بەرزکردنەوەم وەک قوربانی ئێوارە بێت.
3 ئەی یەزدان، پاسەوانێک دابنێ بۆ دەمم،
دەرگای لێوەکانم بپارێزە.
4 وا مەکە دڵم بەلای خراپەدا بچێت،
نەوەک خۆم بە کردەوەی بەد خەریک بکەم،
لەگەڵ ئەوانەی بەدکاری دەکەن؛
با لە شتە خۆشەکانی ئەوان نەخۆم.
5 با پیاوچاک لێم بدات، ئەمە خۆشەویستییە،
با سەرزەنشتم بکات، ئەمە وەک ڕۆنی بۆنخۆشی سەرە،
سەرم لاری نییە،
چونکە بەردەوام نوێژەکانم لە دژی خراپەکانیانە.
6 ڕابەرانیان لە خەرەند فڕێدەدرێنە خوارێ،
ئەوسا گوێ لە قسەم دەگرن چونکە ڕاستە.
7 وەک کێڵان و شەقکردنی زەوی،
ئاوا ئێسقانەکانیان لە دەمی گۆڕ پەرت دەکرێن.
8 بەڵام چاوەکانم سەرنجیان لەسەر تۆیە، ئەی یەزدانی پەروەردگار،
پەنا دێنمە بەر تۆ، با گیانم نەفەوتێت.
9 بمپارێزە لەو داوەی بۆیان ناومەتەوە،
لە تەڵەی بەدکاران.
10 با بەدکاران پێکەوە بکەونە تۆڕی خۆیانەوە،
لەو کاتەدا من بە ئاسوودەیی بپەڕمەوە.